वसंत गायब, सर्दी के बाद सीधे आ जा रही गर्मी; ग्रीन बिल्डिंग रखे ठंडा
Heatwave Side Effects Explianed; Tips for maintaining a consistent temperature in a house गर्मी का मौसम, लू और हीटवेव हमारे लाइफस्टाइल और रहन-सहन पर असर डालती ही हैं। ऐसे में यह समझना जरूरी है कि गर्मी के मौसम में घर को ठंडा रखने के साथ-साथ सेहत को दुरुस्त कैसे किया जाए।
अप्रैल आते ही गर्मी ने रंग दिखाना शुरू कर दिया है। सुबह हुई नहीं कि सूरज देवता आगबबूला हो जाते हैं। सड़कों पर दिन के 9 बजे से ही धूल उड़नी शुरू हो जाती है।
ठेलों पर नींबू-पानी, गन्ने के जूस से लोग गला तर करते दिखने लगे हैं। पारा चढ़ने के साथ ही हीटवेव यानी लू ने भी झुलसाना शुरू कर दिया है।
इस दौरान राजस्थान, मध्यप्रदेश, गुजरात, महाराष्ट्र, ओडिशा सहित उत्तर भारत में गर्मी प्रचंड रूप दिखाएगी।
मौसम विभाग के मुताबिक, दिल्ली में रविवार 9 अप्रैल का दिन इस साल का अब तक का सबसे गर्म दिन रहा है। यहां रिज और स्पोर्ट्स कॉम्पलेक्स में सबसे ज्यादा 37 डिग्री सेल्सियस तापमान दर्ज हुआ। इतना ही नहीं, अगले तीन दिनों में गर्मी और बढ़ने के संकेत मिल रहे हैं।
हीटवेव की वजह से 30 साल में जान गंवा बैठे 26 हजार लोग
हीटवेव कितनी खतरनाक है, इसका अनुमान भारत सरकार के एक आंकड़े से लगाया जा सकता है कि 1990 से 2020 के बीच देश में 25,983 लोगों की मृत्यु हीटवेव की वजह से हुई।
चलिए, ग्राफिक के जरिए जान लेते हैं कि हीटवेव से किस तरह का नुकसान उठाना पड़ता है-
15 साल से नहीं आ रहा वसंत, हीटवेव का दायरा बढ़ा
पर्यावरणविद् सोपान जोशी कहते हैं कि पहले सर्दी के बाद वसंत के मौसम भी रहता था। लेकिन, ग्लोबल वॉर्मिंग की वजह से पिछले 10 से 15 साल से वसंत खत्म सा होता गया है।
यही वजह है कि अब अप्रैल, मई और मानसून आने तक हीटवेव ही रहेगी। इसके बाद उमस वाली गर्मी पड़ेगी। यानी बहुत तेजी से गर्मी आएगी, बीच में टेम्परेचर थोड़ा सामान्य होगा, फिर बहुत तेजी से ठंड आएगी।
जानिए वह स्थिति जब हवाएं बन जाती हैं हीटवेव
भारत में जब किसी मैदानी क्षेत्र में तापमान 40 डिग्री सेल्सियस और पहाड़ी क्षेत्रों में 30 डिग्री सेल्सियस पहुंच जाता है तो इसे हीटवेव की स्थिति कहा जाता है। इस दौरान इलाके की नमी में भी इजाफा होता है।
स्टोरी में आगे बढ़ने से पहले इस पोल पर अपनी राय भी साझा करते चलिए-
हीटवेव से ज्यादा जानलेवा 'उमस भरी गर्मी'
हीटवेव पॉलिसी एक्सपर्ट आदित्य वालियाथन पिल्लई कहते हैं, ‘अधिकांश हीटवेव एक्शन प्लान (HAPs) में ड्राई हीट की बात होती है, जबकि ह्यूमिड हीट उससे भी ज्यादा खतरनाक है।’ इसमें गर्मी के मुकाबले ज्यादा लोगों की जान जाती है।
आदित्य बताते हैं कि उमस वाली गर्मी में 5-10 डिग्री टेंपरेचर कम रहने के बावजूद यह ड्राई हीट से ज्यादा खतरनाक होती है।
भारत के ज्यादातर इलाकों में उमस वाली गर्मी पड़ती है। भारत में ह्यूमिड हीट के साथ ही हॉट नाइट्स भी रहती हैं, यानी जहां रात में भी तापमान कम नहीं होता। ऐसे इलाकों के लिए अलग से एक्शन प्लान बनना चाहिए।
गर्मी का मौसम, लू और हीटवेव हमारे लाइफस्टाइल और रहन-सहन पर असर डालती ही हैं। ऐसे में यह समझना जरूरी है कि गर्मी के मौसम में घर को ठंडा रखने के साथ-साथ सेहत को दुरुस्त कैसे किया जाए।
कैसा घर बनाएं जो गर्मी में ठंडा और सर्दियों में गर्म रहे
कम्युनिटी डिजाइन एजेंसी की संस्थापक और MD संध्या नायडू जनार्दन बताती हैं कि महाराष्ट्र के अहमदनगर का संजयनगर स्लम रिडेवलपमेंट प्रोजेक्ट घर के अंदर तापमान कम करने का अच्छा उदाहरण है।
यहां पिछले साल 33 परिवारों को दिए गए घरों में आउटडोर और इनडोर आंगन, हवा के लिए दरवाजे-खिड़कियां इस तरह से बनाए गए हैं, जिनसे घर को भरपूर प्राकृतिक रोशनी और हवा मिले।
बिल्डिंग में लगी ईंटें फ्लाई ऐश, फैक्ट्रियों से निकली बेकार चीजों और पिसी हुई रेत से बनाई गई हैं। इस वजह से इन घरों में सीमेंट का इस्तेमाल बेहद कम होता है।
इनमें नमी और तापमान सामान्य घरों की तुलना में 4 से 5 डिग्री कम पाया गया। मॉडर्न कंसट्रंक्शन में थर्माकोल का इस्तेमाल दीवारों और दरवाजों में हीट रेजिस्टेंट के तौर पर किया जाने लगा है।
ग्राफिक से समझते हैं आखिर वो कौन-कौन सी छोटी-छोटी बातें हैं जिनसे गर्मी में घर को ठंडा रखा जा सकता है।
गगनचुंबी इमारतों को ‘ग्रीन बिल्डिंग’ बनाने का चलन बढ़ा
आजकल बड़े पौधों और झाड़ियों के साथ ‘ग्रीन बिल्डिंग’ बनाने का ट्रेंड है। करीब 100 पेड़ और 18 हजार पौधों से भरी पहली बिल्डिंग स्विट्जरलैंड के लॉसेन में बनाई गई है।
ये दुनिया की पहली ऐसी इमारत मानी जाती है जिसमें हर बालकनी के बाहर पेड़ लगे हैं।
हालांकि, इस तरह का प्रयोग सबसे पहले एक इटैलियन आर्किटेक्ट स्टेफानो बोरी ने इटली के मिलान शहर में किया था। इसके बाद बोरी की टीम ने यही प्रयोग चीन में शुरू किया।
कम्युनिटी डिजाइन एजेंसी की संस्थापक और MD संध्या नायडू जनार्दन कहती हैं कि घर बनाते वक्त हवा के लिए रास्ता और खिड़की-झरोखे, मैटेरियल और कंस्ट्रक्शन का ध्यान रखना जरूरी है।
आंगन और घरों की छतों पर लगाए गए पेड़-पौधों की वजह से ठंडक रहती है। ऐसे घर हीटवेव से राहत दे सकते हैं।
घर बनाने को लेकर रिटायर्ट IAS अफसर डॉ. सुभाष शर्मा ने कहा कि घर के सामने और पीछे कुछ जमीन जरूर छोड़ें और वहां पेड़ पौधे लगाएं।
ऐसा संभव न हो तो पक्की छत के ऊपर मोटी पॉलीथिन बिछाएं। ऊपर से मिट्टी डालकर सब्जी, फूल वाले पौधे लगाएं।
इससे घर भी ठंडा रहेगा और घर की सब्जियों और बगीचे का आनंद भी उठाया जा सकेगा।
आखिर किसे कहते हैं ग्रीन बिल्डिंग?
ग्रीन बिल्डिंग यानी ऐसी इमारत जो डिजाइन, निर्माण और रोजाना के इस्तेमाल में प्रकृति के अनुकूल होती है। यानी उसका जलवायु और वातावरण पर कोई दुष्प्रभाव नहीं पड़ता।
चीन में घरों को गर्मी में ठंडा और सर्दी में गर्म रखने के प्रयोग 
चीन में ग्रीन बिल्डिंग और ग्रीन स्पेस का चलन तेजी से बढ़ा है। चीन की सरकार ने इसके लिए अपनी नीतियों में भी बदलाव किए हैं।
वहां पर जब घर बनाने के लिए प्लॉट का एरिया तय किया जाता है तो उसमें ग्रीन एरिया को एक्स्ट्रा स्पेस मानकर बोनस के तौर पर दिया जाता है। इससे यहां की इमारतों में धूल, धुआं और शोर कम करने में भी मदद मिलती है।
चीन में ऐसी इमारतें बनाने पर जोर दिया जा रहा है, जो बिना किसी मैकेनिकल सिस्टम के ठंडी या गर्म रह सकें।
इसका प्रयोग सबसे पहले 2005 में बीजिंग की पेकिंग यूनिवर्सिटी की इमारत में हुआ था। इस इमारत के गलियारे ऐसे डिजाइन किए गए हैं कि वो सर्दी में गर्म और गर्मी में ठंडे रहते हैं।
साथ ही बिल्डिंग में नेचुरल लाइट भी भरपूर रहती है, जिससे बिजली की खपत नहीं के बराबर होती है। क्लासरूम में इलेक्ट्रिसिटी का सिस्टम और ऐसे सेंसर लगाए गए हैं, जिससे कमरे में व्यक्ति के मौजूद होने पर ही लाइट जलती है।
कंपनियों और बड़ी इमारतों में ‘रेडिएंट कूलिंग’ का कॉन्सेप्ट
गोल्डमाइन प्रोजेक्ट्स के कंसल्टेंट केतन सेठ का कहना है कि आजकल इमारतों में ‘रेडिएंट कूलिंग’ का कॉन्सेप्ट आया है।
इसमें छत पर पानी के पाइपों का जाल बिछाया जाता है जो छत बनाने के दौरान बिजली के पाइप और सरियों के साथ फिट किए जाते हैं।
इससे पाइपों में पानी रेगुलर घूमता रहता है, जिसकी वजह से छत से गर्मी कमरे में कम पहुंचती है।
केतन सेठ के मुताबिक, घर बनाते वक्त इन तरीकों का भी ध्यान रख सकते हैं।
कंकरीट की इमारतों में लगी एसी से बाहर बढ़ रही गर्मी
टाउन प्लानर और जीआईएस सलाहकार शुभम मिश्र कहते हैं- शहरों में कंक्रीट और ग्लास की इमारतें बन रही हैं।
इन्हें ठंडा करने के लिए एसी लगाते हैं। इससे कमरा तो ठंडा होता है लेकिन बाहर गर्मी बढ़ जाती है।
ये तो रही घरों-इमारतों को ठंडा रखने की बात, अब गर्मी में खुद को फिट रखने और तरोताजा रखने पर भी चर्चा कर लेते हैं।
गर्मी के दिनों में एक्सरसाइज करें, पर याद रखें ये पांच मंत्र
गर्मियों में फिट रहने के लिए 'जिम में वर्क आउट' कितना सही
दिल्ली के डॉ. संतोष मंडल कहते हैं कि जिम में एक्सरसाइज करने की सोच रहे हैं तो आपको थोड़ा इंतजार कर सर्दियों से शुरुआत करनी चाहिए।
तापमान बढ़ने की वजह से बॉडी को पानी की बेहद जरूरत होती है ऐसे में ज्यादा वर्कआउट नुकसान पहुंचाता है।
जब हम एक्सरसाइज करते हैं तो शरीर से गर्मी निकलती है और दिल को ज्यादा काम करना पड़ता है। इस वजह से शरीर स्वस्थ होने की बजाय बीमार हो सकता है।
आइए, ग्रैफिक के जरिए गर्मी में हेल्दी रहने के उन आसान तरीकों को समझ लेते हैं जो आपको कई बीमारियों से दूर रख सकते हैं
2025 तक आ सकता है भीषण गर्मी का साल
वर्ल्ड मेटेरोलॉजिकल ऑर्गेनाइजेशन (WMO) ने अपनी एक रिपोर्ट में दावा किया है कि 2021 से 2025 के बीच एक साल ऐसा होगा जिसमें सबसे अधिक रिकॉर्ड गर्मी पड़ेगी।
WMO के महासचिव प्रो. पेटेरी तालास के मुताबिक, बढ़ते तापमान से बर्फ पिघलेगी और समुद्र का जलस्तर बढ़ेगा।
इससे मौसम बिगड़ेगा। इसका नतीजा यह होगा कि खानपान, सेहत, पर्यावरण और विकास पर असर पड़ेगा। रिपोर्ट बताती है कि यह समय सतर्क होने का है।
दुनियाभर में ग्रीन हाउस गैसों का उत्सर्जन घटाने के लिए तेजी से काम करने की जरूरत है।
पारा ऊपर-नीचे होने से दुनिया में 50 लाख लोगों की जान गई
2021 में लैंसेट प्लेनेटरी हेल्थ में प्रकाशित एक स्टडी के मुताबिक दुनिया में हर साल 50 लाख से ज्यादा लोगों की मौत बहुत ज्यादा गर्मी या बहुत तेज ठंड के कारण हो रही है। और इनमें आधे से ज्यादा जान गंवाने वाले एशिया से हैं।
WMO की रिपोर्ट में दावा किया है कि दक्षिण एशिया में रहने वाली दुनिया की करीब एक चौथाई आबादी पहले से ही सबसे ज्यादा गर्मी झेल रही है।
ऐसे में बढ़ता तापमान यहां के लिए बड़ा खतरा है क्योंकि इस क्षेत्र के करीब 60 फीसदी लोग खेती से जुड़े हैं। उन्हें खुले मैदान में काम करना पड़ता है। लू चलने से उनकी जान जाने का जोखिम बढ़ जाता है।
चलते-चलते ये भी जान लीजिए कि कैसे तापमान बढ़ने से इंसानों के शरीर और दिमाग के साइज पर भी असर पड़ा। 
तापमान बढ़ा तो इंसान की लंबाई घटी और दिमाग का आकार छोटा हुआ
कैम्ब्रिज और टबिजेन यूनिवर्सिटी के वैज्ञानिकों ने 2019 में एक रिसर्च में पाया कि जलवायु परिवर्तन इंसान की लंबाई और दिमाग को छोटा कर सकता है।
इसके लिए वैज्ञानिकों ने दुनियाभर के इंसानों के 300 से ज्यादा शरीर और कंकालों पर रिसर्च की। इसमें सामने आया कि इंसान के शरीर पर जलवायु परिवर्तन की मार का असर हुआ है।
अफ्रीका में इंसानों की प्रजाति ‘होमो’ की उत्पत्ति 3 लाख साल पहले हुई थी। आज के इंसान की तुलना में होमो हेबिलिस 50 गुना अधिक भारी थे और इनका दिमाग लगभग 3 गुना बड़ा था।
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।